Με παραγγελιά της προς το Στρατοδικείο (Αναθεωρητικό Δικαστήριο), η Ξ. Δημητρίου, ζητά να ερευνηθεί, αν τα έγγραφα που δημοσιοποιήθηκαν ήταν πράγματι διαβαθμισμένα και αν υπήρχε διαρροή παρά το νόμο.



Σε πρώτη φάση η έρευνα θα διενεργηθεί σύμφωνα με την παραγγελία της ανωτάτης εισαγγελικής λειτουργού για τυχόν ευθύνες υπηρετούντων στο στράτευμα και αν διαπιστωθούν ευθύνες και πέραν των στρατιωτικών προσώπων, η έρευνα θα συνεχιστεί από την Εισαγγελία του Αρείου Πάγου προκειμένου να καταλήξει στο αν υπάρχουν ποινικές ευθύνες.



Ήδη έχει δρομολογηθεί προκαταρκτική έρευνα για την ίδια υπόθεση προ ολίγων ημερών με παραγγελιά της Εισαγγελέως του Αρείου Πάγου στην Εισαγγελία Διαφθοράς και την επικεφαλής της Ελένη Τουλουπάκη για τις συνθήκες πώλησης του επίμαχου στρατιωτικού υλικού.



Απόρρητα έγγραφα από Γεννηματά – Θεοδωράκη



Τρία απόρρητα έγγραφα έδωσαν στη δημοσιότητα με κοινή δήλωση όλων των βουλευτών τους η Δημοκρατική Συμπαράταξη και το Ποτάμι τα οποία αφορούν πρακτικά του Κυβερνητικού Συμβουλίου Εξωτερικών και Άμυνας και έγγραφο του υπουργείου Εξωτερικών.



Οι Φώφη Γεννηματά και Σταύρος Θεοδωράκης, οι οποίοι υπογράφουν τη δήλωση, καταγγέλλουν την κυβέρνηση και τον πρόεδρο της Βουλής Νίκο Βούτση «για απόπειρα να αποκρύψουν από τους βουλευτές του ελληνικού κοινοβουλίου τα τρία έγγραφα που κατατέθηκαν στον προεδρεύοντα της Βουλής, στη συνεδρίαση της 14ης Νοεμβρίου 2017 προκειμένου να αναγνωστούν από τα μέλη του σώματος, προστατεύοντας το απόρρητό τους».



Λοβέρδος: Όλοι οι κυβερνώντες γνώριζαν τον Παπαδόπουλο



Μιλώντας στην τηλεόραση του ΣΚΑΪ την Τρίτη ο Ανδρέας Λοβέρδος ανέφερε πως από τα έγγραφα που κατέθεσαν στη βουλή η Φ. Γεννηματά και ο Στ. Θεοδωράκης προκύπτει ότι και ο ίδιος ο πρωθυπουργούς γνώριζε τα πάντα.

